
E L Ő T E R J E S Z T É S

Sülysáp Város Önkormányzata Képviselő-testületének

2016. október 20-án tartandó munkaterv szerinti ülésére

14. napirendhez

Tárgy: Karácsonyi díszvilágítás korszerűsítése és bővítése

Tisztelt Képviselő-testület!

Városunk karácsonyi díszvilágítását oszlopokra helyezett motívumok és a Polgármesteri Hivatal körüli fákon elhelyezett fényfüzérek alkotják. 

Az oszlopokon elhelyezett karácsonyi díszvilágítás a tavalyi évben több helyen nem működött, a Polgármesteri Hivatal melletti parkban pedig zárlatosak voltak a fényfüzérek, ezért folyamatosan hibát okoztak a közvilágításban is. Ezt a lakosság köréből is többen nehezményezve észrevételezték.

Városunk méltó ünnepi megjelenése érdekében javasoljuk a meglevők helyett új, korszerű LED-es dekorációs elemek és fényfüzérek beszerzését, illetőleg az eddig kivilágított helyszíneken túl a 31-es főútnak a benzinkút és a templom közé eső szakaszát, valamint a piacteret is bevonni a díszvilágításba. 

Az egyes motívumok között jelentős árkülönbségek vannak jellegüktől függően, de előzetes számításaink szerint kb. 3,2 millió Ft+áfa összegből színvonalas ünnepi díszítést tudnánk biztosítani.

Kérem az előterjesztés szíves megtárgyalását és döntésük meghozatalát.
…/2016. (X. 20.) ÖKT határozati javaslat

Sülysáp Város Önkormányzatának Képviselő-testülete

1./ Sülysáp város méltó ünnepi megjelenése érdekében dönt a karácsonyi díszvilágítás korszerűsítéséről, valamint a Pesti út benzinkútig és a Fő utca templomig terjedő szakaszára kiterjedő bővítéséről,

2./ a beszerzéshez szükséges 3,2 millió Ft+áfa összeget a költségvetés általános tartalék kerete terhére biztosítja,
3./ felkéri és felhatalmazza a polgármestert a szükséges intézkedések megtételére.

Határidő: 2016. november 30.
Felelős: polgármester

Sülysáp, 2016. október 13.


Horinka László s.k. 


polgármester

